
REFERAT
privind aprobarea aderării Municipiului Timişoara la Asociaţia “Les Rencontres” şi a achitării taxei de membru pentru Municipiul Timişoara în cadrul acestei asociaţii


“Les Rencontres”- Asociaţia oraşelor şi regiunilor europene pentru cultură este unul dintre cele mai importante organisme de acest fel din Europa, care stabileşte politicile culturale şi care organizează întâlniri între oraşele care au deţinut sau vor deţine titlul de Capitală Europeană a Culturii şi reprezentanţi din structurile europene, experţi în domeniul culturii, etc.
Membrii Asociaţiei “Les Rencontres” sunt oraşe importante la nivel regional din Europa, au o dimensiune internaţională şi peste 100.000 de locuitori în zona metropolitană şi reprezentanţi regionali.
În present, în cadrul Asociaţiei Les Rencontres sunt reprezentate 24 de ţări europene, iar România  este reprezentată de Consiliul Judeţean Arad, ARCUB Centrul de Proiecte Culturale al Primăriei Bucureşti, Asociaţia Municipiilor din România şi Consiliul Judeţean Argeş.
Asociaţia “Les Rencontres” facilitează cooperarea şi diverse schimburi de cunoştinţe şi experienţe în reţea între oraşele membre. 
Beneficiile pentru Municipiul Timişoara, prin aderarea la această asociaţie, ar fi următoarele:
- vizibilitate europeană, lobby şi promovare, mai ales în contextul candidaturii la titlul de Capitală Europeană a Culturii pentru anul 2021.
- accesul la o reţea europeană de oraşe şi regiuni europene, cu experienţe diverse în domeniul culturii, oportunităţi de parteneriate, experţi internaţionali în domeniul culturii
- participarea la conferinţe, ateliere şi mese rotunde pe teme culturale, strategii europene în domeniul culturii, finanţări europene, etc.
În acest context, considerăm că aderarea la această asociaţie reprezintă o oportunitate excelentă de promovare a oraşului nostru, prin introducerea Timişoarei în circuitul cultural european, precum şi posibilitatea de instruire continuă a personalului din aparatul de specialitate al primarului cu responsabilităţi în domeniul culturii în general şi al candidaturii la titlul de Capitală europeană a Culturii , în special.

Având în vedere cele menţionate mai sus, 
Propunem:
- aprobarea aderării Municipiului Timişoara la Asociaţia “Les Rencontres”.
- aprobarea alocării în bugetul local a sumei de 1000 Euro pentru achitarea taxei anuale de membru pentru Municipiul Timişoara în cadrul Asociaţiei “Les Rencontres” şi a sumelor pentru plata comisioanelor necesare efectuării transferului bancar, estimate la 10 Euro anual.

